Covid-19-statistieke: Herstelkoers nou op 91%Nuwe Covid-19-gevalle is stadigaan besig om te daal. (Foto: Emmanuel Croset/AFP) Suid-Afrika se herstelkoers vir Covid-19 het teen Dinsdagaand op 91,2% gestaan. Die nasionale gesondheidsdepartement sê nog 7 733 nuwe gevalle is bevestig, wat die algehele syfer op 2 391 223 te staan bring. Hiervan het 2 180 494 mense reeds herstel. Daar is tans 140 341 aktiewe gevalle landwyd, terwyl die positiwiteitskoers nou op 21,2% staan. Die sterftesyfer staan op 70 388 nadat nog 370 bykomende Covid-19-sterftes bevestig is. Meer as 14,6 miljoen toetse vir Covid-19 is reeds in Suid-Afrika gedoen, waarvan meer as 36 000 sedert die vorige verslag. Gauteng het steeds die meeste nuwe gevalle (30%). Die provinsie word gevolg deur die Wes-Kaap (20%), KwaZulu-Natal (16%), die Oos-Kaap (10%), Noordwes (7%), Limpopo (6%), Mpumalanga en die Vrystaat (5% elk), terwyl die Noord-Kaap (1%) steeds die minste gevalle het. Die nuwe gevalle wat Dinsdag (7 773) bevestig is, is meer as die vorige dag se syfers (5 683) en laer as die gemiddelde getal nuwe gevalle oor die voorafgaande sewe dae (11 435). Die sewedaggemiddeld het ook verminder. Nog 650 mense is in hospitale opgeneem. Altesame 225 808 mense is in die voorafgaande 24 uur teen Covid-19 ingeënt. Dit bring die algehele syfer op 6 854 667 te staan. Só lyk inentings per provinsie: Oos-Kaap: 897 010 Vrystaat: 367 587 Gauteng: 1 659 741 KwaZulu-Natal: 1 309 822 Limpopo: 768 953 Mpumalanga: 338 195 Noordwes: 352 330 Noord-Kaap: 123 778 Wes-Kaap: 1 037 251